text: Tyskerne kommer stadig
  06 juli 2011 kl. 14.24
  Trods den politiske ballade om den danske grænsekontrol strømmer tyske turister stadig til Danmark.
  TV SYD har talt med tre store campingpladser på Vestkysten i dag. Ingen har fået afbud fra tyske turister. Også feriehusudlejernes brancheforening vurderer, at antallet af tyske turister vil stige i forhold til sidste år.
  Justits- og europaminister i den tyske delstat Hessen, Jürg-Uwe Hahn, har tidligere fordømt den skærpede grænsekontrol ved den dansk-tyske grænse, men nu opfordrer han også tyskerne til at boykotte Danmark som feriested her til sommer.
  Tyskerne udgør den største gruppe af udenlandske turister i Danmark. I 2010 tegnede tyskerne sig for mere end 12 millioner overnatninger ud af i alt godt 42 millioner overnatninger, viser tal fra Danmarks Statistik.
  